**Mariya Gabriel, europska povjerenica za inovacije, istraživanje, kulturu, obrazovanje i mlade**

**Predsjednice, Premijeru,**

**draga Dubravka,**

**Gradonačelniče,**

**cijenjeni gosti,**

ponajprije, dopustite mi da se ispričam što nisam s Vama na ovoj svečanosti. No, svakako možete očekivati da ću uskoro s Vama proslaviti ovo važno postignuće i otkriti što sve nudi Rijeka 2020.

Ova će godina biti ključna za Hrvatsku. Prvi put, najmlađa članica Europske unije domaćin je svoje prve Europske prijestolnice kulture – u Rijeci. Povrh toga, tijekom prvih šest mjeseci ove godine Hrvatska će po prvi puta predsjedati Europskom unijom. Čestitam! Dva velika uspjeha koja pokazuju važnost Hrvatske u Europskoj uniji.

Zadovoljstvo je i čast slaviti s Vama službeno porinuće Rijeke 2020. Tijekom cijele ove godine, Rijeka i njezina okolna regija, cijela Primorsko-goranska županija bit će pod reflektorima, kao jedinstvena Luka različitosti, naglašavajući bogatstvo naših raznolikih kultura, ali isto tako ilustrirajući kulturne elemente i vrijednosti koje svi dijelimo, ugošćujući na stotine umjetnika i velik broj posjetitelja iz cijele Europske unije, i dati nam priliku da svi zajedno promišljamo o tome što znači živjeti u današnjoj Europi.

Posebno mi je drago vidjeti da program također zadire u regiju Zapadnog Balkana, dotiče pitanja čija su rješenja od zajedničke važnosti te čini vidljivim kulturno bogatstvo te Regije i njezine talente.

Nemojmo zaboraviti da nas kultura, identitet i vrijednosti ujedinjuju. Smještena na raskrižju kultura, Rijeka svojim nasljeđem jasno pokazuje utjecaj različitih kultura, povijesnih razdoblja, religija i etničkih zajednica. U vrijeme kada se Europska unija suočava s novim i izazovnim pitanjima, moramo preispitati svoju ulogu i načine interakcije s građanima te stvoriti zajedničku viziju budućnosti.

Svojim programom koji će se odvijati tijekom cijele ove godine, Rijeka savršeno utjelovljuje potrebu za korištenjem kreativnih resursa koje imamo, fascinantnih kultura, čudesnog nasljeđa i umjetnosti kako bismo osvijestili njihovu vrijednost, ponovno povezali naše zajednice i planirali zajedničku budućnost.

Europska prijestolnica kulture pripada građanima, kreativcima i umjetnicima Rijeke. Neka nam pokažu svoje kulturno bogatstvo, svoja djela i neka nas potaknu da sanjamo, cijenimo i njegujemo europsku kulturu kojoj Rijeka pripada.

Želim Vam puno uspjeha u 2020. i sigurna sam da će se njezine dobrobiti osjećati još dugo nakon što prođe ova godina.